सामाजिक वृत्तमा मात्रै हैन, राजनैतिक क्षेत्रमा पनि यस्ता भूतवक्ताहरु टन्नै छन् । चुनावमा कुनै दलले जित्नु वा कुनै जित्ला भनेको उमेदवारले हार्नु मात्रै के पर्छ, वा कुनै सत्ता समिकरणको खेलका कारण नेपालको सरकारमा फेरवदल के हुनुपर्छ । आइग्लास, पात्रो, क्रिस्टल वा हातमा कुण्डली लिएका वा टाइ-सुटमा सजिएर ककटेल डिनर गर्दै गरेका सबैजना एकै स्वरमा बोल्न थाल्छन् “...हो त नि...यस्तै हुन्छ भनेर त मैले भनेकै हो नि !” । भन्नलाई जे जसो भने पनि ‘यस्तै हुन्छ’ भने पनि तीनले कहिले कहाँ र कोसँग भन्या’थे भनेर चाहिँ कुनै प्रमाण दिइरहनु पर्दैन । यही सुविधाका कारण सडक देखि सदनसम्म र मन्दिर देखि भट्टीसम्म जहाँ पनि कुनै नौलो वा नयाँ घटना हुने बित्तिकै भूतवक्ताहरुको चर्को स्वर सुन्न सकिन्छ : “ मैले जे भन्या थे—त्यही भयो ल !” ।
